เสนอบอร์ดกสิกรไทยให้กู้ทรู
ธนาคารกสิกรไทยเสนอ บอร์ดแบงก์ทุบโต๊ะให้กู้ ทรูมูฟ เอช ทำ 4จี
26 ม.ค. 2559

ธนาคารกสิกรไทยเสนอ บอร์ดแบงก์ทุบโต๊ะให้กู้ ทรูมูฟ เอช ทำ 4จี
นายพัชร สมะลาภา รองกรรมการผู้จัดการใหญ่ ธนาคารกสิกรไทย เปิดเผยว่า ธนาคารจะนำเรื่องการออกแบงก์การันตีร่วม (ซินดิเคทโลน) ให้แก่ บริษัท ทรูมูฟ เอช ยูนิเวอร์แซล คอมมิวนิเคชั่น ผู้ประกอบการที่ชนะการประมูล 4จี ในคลื่นความถี่ 900 เมกะเฮิรตซ์ เข้าสู่การพิจารณาในที่ประชุมคณะกรรมการธนาคารในเร็วๆ นี้
ทั้งนี้ ยืนยันว่า ขณะนี้ธนาคารกสิกรไทยได้พูดคุยกับผู้ชนะการประมูลคลื่น 900 เมกะเฮิรตซ์เฉพาะทรูเพียงรายเดียวเท่านั้น ส่วนบริษัท แจสฯ โมบาย บรอดแบนด์ ยังไม่ได้มีการติดต่อมายังธนาคารแต่หากทางแจสติดต่อเข้ามาเพื่อขอสนับสนุนทางการเงิน ธนาคารพร้อมที่จะรับมาพิจารณาความเป็นไปได้
แหล่งข่าวสถาบันการเงิน ระบุว่า การออกแบงก์การันตีให้แก่ทรูฯ ต้องใช้สถาบันการเงิน 5 ราย เพราะวงเงินที่ต้องวางค้ำประกันให้แก่คณะกรรมกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) มีมูลค่าถึง 7.3 หมื่นล้านบาท เพราะธนาคารแห่งประเทศไทย (ธปท.) กำหนดการปล่อยสินเชื่อรายใหญ่ได้ไม่เกินกำหนด เพื่อลดความเสี่ยง
ทั้งนี้ สถาบันการเงินที่เข้าร่วมออกแบงก์การันตีให้ทรูฯ มีรายชื่อออกมา 2 รายแล้ว คือ ธนาคารไทยพาณิชย์และธนาคารกสิกรไทย โดยอีก 3 ราย มีทั้งธนาคารไทยและธนาคารต่างชาติ โดยมีกระแสข่าวว่า 3 ธนาคารที่น่าจะเข้าร่วม คือ ธนาคารกรุงเทพ ซึ่งเป็นผู้สนับสนุนทรูฯ อยู่แล้ว แม้จะเป็นพันธมิตรกับแจสฯ ก็ตาม
นอกจากนี้ มีธนาคารไอซีบีซี (ไทย) ซึ่งมีความสนใจที่จะร่วมสนับสนุนทรูฯ เนื่องจากเป็นเจ้าหนี้ของบริษัท ไชน่า โมบาย ซึ่งถือหุ้นในบริษัท ทรู คอร์ปอเรชั่น 18% ขณะที่ธนาคารกรุงไทยอาจจะรอการอนุมัติจากคณะกรรมการ เพื่อสนับสนุนแบงก์การันตีให้ทรูฯ เพื่อค้ำประกันไลเซนส์ 4จี ด้วย
“คาดว่า ทรูฯ จะจ่ายค่าไลเซนส์งวดแรกในเดือน ก.พ.นี้ จากที่ กสทช.กำหนดภายใน 90 วัน หรือภายในวันที่ 18 มี.ค. หรืออย่างช้าไม่เกินวันที่ 22 มี.ค.” แหล่งข่าว ระบุ
ด้านแหล่งข่าวสถาบันการเงินอีกรายหนึ่ง ระบุว่า แม้แจสฯ จะประกาศว่ามีธนาคารกรุงเทพเป็นพันธมิตรในการสนับสนุนทางการเงิน แต่แจสฯ ต้องมีแผนธุรกิจที่ชัดเจนในการสร้างรายได้ที่เพิ่มขึ้นจริง เพราะคำนวณจากค่าไลเซนส์กว่า 7.5 หมื่นล้านบาท แจสฯ จะต้องมีค่าใช้จ่ายวันละ 20 ล้านบาท เป็นเวลา 4 ปี ซึ่งจะมีเวลา 6 เดือน ที่จะลงทุนและหาช่องทางสร้างรายได้ให้ทันกับค่าใช้จ่ายที่เกิดขึ้น